钦定古今图书集成/方舆汇编/边裔典/第139卷 > 西北诸蛮方
## 钦定古今图书集成/方舆汇编/边裔典/第139卷 > 西北诸蛮方

“北亚墨利加地，愈北人愈野。无城郭君长文字，数家
成一聚落，四周以木栅为城。其俗好饮酒，日以仇杀
为事，即平居亦以斗为戏，以牛羊相赌。凡壮男出战，
一家老弱妇女咸持斋祈胜。战胜，家人迎贺。断敌人
头筑墙。若再战临行，其老人指墙上髑髅相劝勉，其
女人则砍其指骨，连为身首之饰。人肉三分之一祭
所事魔神，一赏战功，一给持斋助祷者。若获大仇，削
其骨二寸许，凿颐作孔，以骨栽入，露寸许于外，用表
其功。颐有树三骨者，人咸敬畏。战时家中宝物皆携
去，誓不反顾，以期必胜。”其尚勇好杀如此。盖由地本
富饶，人家星列，无君长官府，以理法断其曲直，故小
小争竞，便相攻杀。此地人多力，女人亦然。每迁徙，什
物、器皿、粮糗，子女共作一驼，负之而行。上下峻山，如
履平地。坐则以右足为席，男女皆饰发为事，首饰甚
多，亦带螺贝等物。男女皆垂耳环，若伤触其耳及环
为大辱，必反报之。居屋卑隘，门户低，皆以备敌。昔年
信魔，持斋极虔，斋时绝不言语，日仅食菽一握，饮水
一杯。凡将与人攻战，或将渔猎耕获，或将喜乐宴饮，
或忽遇仇家者，辄持斋，各有日数。耕者祀兔鹿，求不
伤稼；猎者祭大鹿角，以求多获。鹿角大者，长五六尺，
径五六寸，有大鸷鸟，所谓“鸟王”，巫藏其干腊一具，亦
以为神，猎者祭之，巫觋甚多。凡祈晴雨，于众石中寻
取一石，仿佛似物形者，以为神而祭之，一日不验，即
弃去，别求一石，偶值晴雨，辄归功焉。近欧逻巴行教
士人，劝令敬事造物真主，戒勿相杀，勿食人，遂翕然
一变。又强毅有恒心，既改永不犯俗。富足好施，每作
熟食置门首，任往来者取之。